b'\n_START_ARTICLE_\nAndrius Strupinskas\n_START_PARAGRAPH_\nAndrius Strupinskas MIC (1829\xc2\xa0m. vasario 4 d.\xc2\xa0\xe2\x80\x93 1892\xc2\xa0m. lapkri\xc4\x8dio 24 d. JAV)\xc2\xa0\xe2\x80\x93 Romos katalik\xc5\xb3 kunigas, vienuolis Lietuvoje ir JAV.\n_START_SECTION_\nBiografija\n_START_PARAGRAPH_\nGyvendamas Lietuvoje \xc4\xafstojo \xc4\xaf Marijon\xc5\xb3 vienuolij\xc4\x85. Matomai buvo prisid\xc4\x97j\xc4\x99s prie 1863\xc2\xa0m. sukilimo, nes po numal\xc5\xa1inimo suskubo i\xc5\xa1va\xc5\xbeiuoti i\xc5\xa1 carin\xc4\x97s Rusijos. Tuo metu civilin\xc4\x97 vald\xc5\xbeia skatino katalik\xc5\xb3 dvasininkus emigruoti i\xc5\xa1 Imperijos, siekdama taip suma\xc5\xbeinti Katalik\xc5\xb3 ba\xc5\xbeny\xc4\x8dios \xc4\xaftak\xc4\x85 gyventoj\xc5\xb3 tarpe. A. Strupinskui buvo pa\xc5\xbead\xc4\x97ta mok\xc4\x97ti metin\xc4\x99 150 rubli\xc5\xb3 pensija, padengtos kelion\xc4\x97s i\xc5\xa1laidos iki valstybin\xc4\x97s sienos bei suteiktos kt. i\xc5\xa1vykimo lengvatos. 1866\xc2\xa0m. liepos 8 d. Virbalyje jis galutinai atsisveikino su Lietuva._NEWLINE_Kelion\xc4\x97s tikslas\xc2\xa0\xe2\x80\x93 Bolivija, kurioje A. Strupinskas dirbo sielovados darb\xc4\x85 septynerius metus. (Literat\xc5\xabroje kai kur nurodoma, kad 1866\xc2\xa0m. kunigas i\xc5\xa1kart emigravo \xc4\xaf JAV). Matyt Bolivijoje gyvenimo s\xc4\x85lygos nebuvo kun. A. Strupinsko sveikatai labai palankios, nes 1873\xc2\xa0m. atvyko \xc4\xaf Pary\xc5\xbei\xc5\xb3 gydytis. Vie\xc5\xa1butyje j\xc4\xaf apvog\xc4\x97, dingo ne tik pinigai, bet ir kunigyst\xc4\x99 patvirtinantis dokumentas._NEWLINE_1873\xc2\xa0m. Andrius Strupinskas laivu dar kart\xc4\x85 perplauk\xc4\x97 Atlant\xc4\x85 ir apsigyveno JAV, neoficialia lietuvi\xc5\xb3 emigrantu sostine vadinamame \xc5\xa0enandoa mieste. I\xc5\xa1eiviams i\xc5\xa1 Lietuvos gausiai aukojant, \xc4\x8dia 1874\xc2\xa0m. buvo pastatyta medin\xc4\x97 \xc5\xa0v. Kazimiero ba\xc5\xbeny\xc4\x8dia, kuri \xc4\xafregistruota kaip lenk\xc5\xb3 katalik\xc5\xb3. Tarp tikin\xc4\x8di\xc5\xb3j\xc5\xb3 d\xc4\x97l \xc5\xa1ios registracijos prasid\xc4\x97jo trintis, galiausiai teismas \xc5\xa1ventov\xc4\x99 pripa\xc5\xbeino lenk\xc5\xb3 parapijie\xc4\x8diams. Nes\xc4\x97km\xc4\x97s kaltininku lietuvi\xc5\xb3 emigrantai \xc4\xafvardijo kun. A. Strupinsk\xc4\x85 ir 1877\xc2\xa0m. jis i\xc5\xa1 \xc5\xa0enandoa buvo i\xc5\xa1keltas. Net ir gyvendamas Bronkse ir v\xc4\x97liau pas gimines Nedzinskus Gilbertone, kunigas r\xc5\xabpinosi Pensilvanijos valstijos lietuvi\xc5\xb3 kalnakasi\xc5\xb3 sielovada, lankydavo i\xc5\xa1eivius Mount Karmelio, Mahanoi Si\xc4\x8dio ir regiono kt. miestuose._NEWLINE_Andrius Strupinskas m\xc4\x97go ir literat\xc5\xabrin\xc4\x99 veikl\xc4\x85. Lietuvos nacionalin\xc4\x97je Martyno Ma\xc5\xbevydo bibliotekoje saugomas jo 18 psl. rankra\xc5\xa1tis I\xc5\xa1 praeities gyvenimo Tamo\xc5\xa1iaus Astrausko, gyvenusio Amerikoje nuo 1866 met\xc5\xb3. Savo lai\xc5\xa1kuose \xc4\xaf Suvalkij\xc4\x85 kunigas palankiai apra\xc5\xa1ydavo gyvenimo JAV s\xc4\x85lygas, tuo pa\xc4\x8diu skatindamas emigruoti. 1874\xc2\xa0m. baland\xc5\xbeio 30 d. \xc5\xa0enandoa mieste buvo i\xc5\xa1spausdinta giesm\xc4\x97 Wieszpaties sawo szaukiuosi, pirmasis lietuvi\xc5\xa1kas tipografinis tekstas Amerikoje. \xc5\xa0io k\xc5\xabrinio autoryst\xc4\x97 priskiriama A. Strupinskui arba Augustinui Zaicui._NEWLINE_Absoliuti dauguma tais laikais atvykusi\xc5\xb3 i\xc5\xa1 Lietuvos buvo menkai s\xc4\x85moningi, nedaug mokslo teragav\xc4\x99 valstie\xc4\x8diai. Kun. A. Strupinskas j\xc5\xb3 tarpe vyst\xc4\x97 ne tik pastoracin\xc4\x99 veikl\xc4\x85, bet ir patarin\xc4\x97jo medicininiais klausimais\xc2\xa0\xe2\x80\x93 propagavo tuo metu populiar\xc4\x97jan\xc4\x8di\xc4\x85 kun. Sebastijono Kneipo (1821\xe2\x80\x931897) sukurt\xc4\x85 sveikatinimo sistem\xc4\x85._NEWLINE_Palaidotas \xc5\xa0enandoa \xc5\xa0v. Jurgio parapijos lietuvi\xc5\xa1kose kapin\xc4\x97se.'